પતિના સ્વધામ ગમન પછી ગંગાસતીએ રોજના એક ભજન લેખે સળંગ 52 દિવસમાં કુલ 52 ભજનો વડે ઉપદેશ આપ્યો અને 53મા દિવસે તેમણે પોતે પણ જીવતાં સમાધિ લીધી. આજે એ સમાધિસ્થળ લાખો શ્રદ્ધાળુઓ માટે આસ્થાકેન્દ્ર તરીકે જાણીતું છે. ગંગાસતીએ રચેલા એ તમામ ભજનો આજે ગુજરાતભરમાં ઘરે-ઘરે ગવાય છે. તેમનાં ભજનોમાં સાવ સરળ ભાષામાં સંસારની અસારતા, દુન્યવી સમૃદ્ધિ કે મોહમાયા પ્રત્યેની નિસ્પૃહતા અને ખાસ તો મોક્ષમાર્ગનો મહિમા ગવાયો છે. વીજળીને ચમકારે મોતીડાં પરોવો પાનબાઈ... આવા સીધા શબ્દોમાં હૈયા સોંસરવું ઉતરી જાય એવું તત્વજ્ઞાન સમજાવી ગયેલાં ગંગા સતી ગુજરાતના મીરાં તરીકે ઓળખાઈ એમાં નવાઈ નથી.